钦定古今图书集成/明伦汇编/官常典/第599卷 > 张宾
## 钦定古今图书集成/明伦汇编/官常典/第599卷 > 张宾

按《明外史》本传：“宾字廷宾，单县人。成化十三年进士。
除睢宁知县。岁大水，不待报，发廪赈饥，较户贫富第
徭役，民服其平。御史张淮行部至，民状宾善政。将入
陈，适为宾所见，取而裂之。御史疑民讼，宾召讯故始
叹异，称其贤。改补金坛，岁亦大水，以全灾报。巡抚怒，
遣他官验之，言灾及九分，坐误报罚粟。句容有冤狱”，
久不决。囚诉于上官，愿下宾治。上官曰：“彼非我属也。”
囚顿首言：“非张金坛畴不爱钱者。”上官为转檄他司
下之，果得直。课最，征为御史，核宁夏饷。巡山海关，按
真定诸府，咸有风概。弘治初，南京御史与中官蒋琮
互相讦，诸御史皆下吏，谪宾率同列极言刑政失平，
因劾琮。帝不听。寻出为湖广佥事。有知县，以佞得巡
抚欢。后被讼，巡抚下宾治，属曰：“此贤吏，讼者宜罪宾。”
竟寘之法。改山西佥事。太原城北广袤百里无水，宾
为相地掘井。王府人暴横，制之使不得逞，民咸德之。
迁浙江副使，代其长。入觐，同列言：“君无所赍，何以见
朝贵。”有乡人为所部知府，因有所献。宾不纳，垂橐而
行。擢江西按察使。巡按御史乔恕方严能断，三司畏
之，卑谄过甚，宾独以豸服见。或止之，宾曰：“此命服也。
如觐天子，又当何如耶？”每见御史请事，必坐而尽词。
御史不悦。或以为言。宾曰：“吾向亦为御史，又数历监
司，体当如是，可枉己求媚哉？”布政使林泮谒御史而
趋，宾急止之曰：“公藩伯也，何可效驿吏。”其伉直不回，
皆此类也。正德初，入为南京光禄卿。大理卿缺，廷推
宾。刘瑾恶宾不通问遗，中旨罢归。家素贫，及卒，至不
能举殡。